9. การควบคุมภายใน

บริษัทฯ ให้ความสำคัญต่อระบบควบคุมภายในเป็นอย่างยิ่ง
เพื่อเป็นการป้องกันความเสียหายที่จะเกิดขึ้นกับบริษัทฯ โดยรวม บริษัทฯ
ได้กำหนดเป้าหมายและแผนการดำเนินงาน เพื่อเป็นแนวทางในการปฏิบัติงาน และสามารถวัดผลได้
มีการจัดโครงสร้างองค์กรที่จะช่วยให้ฝ่ายบริหารสามารถดำเนินงานได้อย่างมีประสิทธิภาพ
โดยมีการจัดแบ่งสายงาน โดยมีประธานกรรมการบริหารเป็นผู้รับผิดชอบดูแล
มีการจัดทำนโยบายและระเบียบวิธีปฏิบัติ ไว้เป็นลายลักษณ์อักษร
มีระบบการจัดการฝึกอบรมให้ความรู้ทักษะในการปฏิบัติงานแก่พนักงาน
เพื่อให้พนักงานได้เกิดความเข้าใจและสามารถปฏิบัติได้อย่างถูกต้องและมีประสิทธิภาพ
ทั้งยังจัดให้มีคู่มือพนักงาน กำหนดระเบียบวินัยของพนักงาน
ทั้งนี้เพื่อให้การปฏิบัติงานของพนักงานมีประสิทธิภาพสูงสุด

นอกจากนี้บริษัทฯ มอบหมายให้คณะกรรมการตรวจสอบทำหน้าที่พิจารณาความเพียงพอ
ของระบบควบคุมภายในของบริษัทฯ
โดยทบทวนงานของฝ่ายตรวจสอบภายในและผู้สอบบัญชีให้ปฏิบัติอย่างต่อเนื่อง
เพื่อติดตามการดำเนินงานของบริษัทฯ
พิจารณาทบทวนประสิทธิภาพในการควบคุมการปฏิบัติงานภายในของบริษัทฯ ในด้านต่างๆ
อย่างต่อเนื่อง

1. สาระสำคัญของระบบควบคุมภายในของบริษัทที่ได้กำหนดไว้ มีดังนี้

1. บริษัทฯ ได้ให้ความสำคัญต่อการบริหารและจัดการความเสี่ยง โดยฝ่ายบริหารเป็นผู้วิเคราะห์
และประเมินความเสี่ยงให้แต่ละฝ่ายงานทราบถึงวัตถุประสงค์
นโยบายและการจัดการความเสี่ยงไว้อย่างชัดเจน ทั้งนี้เพื่อให้ฝ่ายต่างๆ
ใช้เป็นแนวทางในการประเมินจุดเสี่ยง การระบุประเภทความเสี่ยง การวัดความเสี่ยง การควบคุม
การลดความเสี่ยง รวมทั้งติดตามและประเมินผล เพื่อให้บริษัทฯ สามารถบริหารความเสี่ยง
ได้อย่างมีประสิทธิภาพยิ่งขึ้น

2.  บริษัทฯ ได้กำหนดภาระหน้าที่อำนาจการดำเนินการของผู้บริหาร ผู้ปฏิบัติงาน
    ไว้เป็นลายลักษณ์อักษรอย่างชัดเจน มีการแบ่งแยกหน้าที่ผู้ปฏิบัติงาน ผู้ติดตามควบคุม
    และการประเมินผลออกจากกันเพื่อให้เกิดการตรวจสอบกันอย่างเหมาะสม
    ทั้งยังทำให้เกิดความโปร่งใสในการปฏิบัติงาน และป้องกันการกระทำ ที่ไม่สุจริต
    กำหนดขั้นตอนการปฏิบัติงานในแต่ละธุรกรรม โดยคำนึงถึงผลประโยชน์ของบริษัทฯ เป็นหลัก

3.  บริษัทฯ ได้เล็งเห็นความสำคัญในการพัฒนาระบบสารสนเทศเพื่อให้ข้อมูลของบริษัทฯ
    มีความถูกต้อง สมบูรณ์ทันสมัย และมีข้อมูลอย่างเพียงพอต่อการตัดสินใจของผู้บริหาร
    และคณะกรรมการบริษัท

4.  บริษัทฯ ได้ติดตามผลการดำเนินงานเปรียบเทียบกับเป้าหมายที่กำหนดไว้เป็นประจำทุกไตรมาส
    ในกรณีที่ ผลดำเนินงานต่างจากเป้าหมายที่ได้กำหนดไว้อย่างมีนัยสำคัญ
    ทางผู้บริหารจะดำเนินการตรวจสอบหาสาเหตุที่ทำให้ผลการดำเนินงานต่ำกว่าเป้าหมายและจัดทำข้อเสนอแนะ
    เพื่อหาแนวทางแก้ไข และรายงานให้คณะกรรมการบริษัททราบต่อไป

2. รายงานคณะกรรมการตรวจสอบ

กิจกรรมสำคัญที่คณะกรรมการตรวจสอบได้ดำเนินการไปในระหว่างปี 2555
ภายใต้ขอบเขตหน้าที่และความรับผิดชอบที่ได้รับมอบหมายจากคณะกรรมการบริษัท สรุปได้ดังนี้

1.  สอบทานงบการเงินรายไตรมาสและงบการเงินประจำงวดบัญชี
    ซึ่งครอบคลุมถึงการสอบทานการปฏิบัติตามมาตรฐานการบัญชี การเลือกใช้นโยบายการบัญชี
    และการเปิดเผยข้อมูลในงบการเงิน

2.  สอบทานการเข้าทำรายการและการเปิดเผยข้อมูลเกี่ยวกับรายการระหว่างกันที่มีกับบุคคลที่อาจมีความขัดแย้งทางผลประโยชน์
    ในรอบปี 2555

3.  สอบทานความเป็นอิสระของสำนักตรวจสอบภายใน และผลการปฏิบัติงานการตรวจสอบภายใน
    ซึ่งสำนักตรวจสอบภายในได้ดำเนินการไปในระหว่างปี
    รวมถึงการสอบทานความเพียงพอและเหมาะสมของระบบการควบคุมภายใน

4.  สอบทานการปฏิบัติตามกฎหมายว่าด้วยหลักทรัพย์และตลาดหลักทรัพย์
    ข้อกำหนดของตลาดหลักทรัพย์ และกฎหมายที่เกี่ยวข้องกับธุรกิจของบริษัทฯ

5.  สอบทานการเข้าทำรายการและการเปิดเผยข้อมูลเกี่ยวกับรายการที่มีกับบุคคลที่อาจมีความขัดแย้งทางผลประโยชน์ในรอบปี
    2555 ว่าเหมาะสม และเป็นไปตามหลักเกณฑ์ที่คณะกรรมการกำกับตลาดทุนประกาศไว้

6.  สอบทานนโยบายและแนวปฏิบัติของบริษัทฯ
    เพื่อให้แน่ใจว่าสอดคล้องกับหลักการกำกับดูแลกิจการที่ดีของบริษัทฯ
    ตามที่ตลาดหลักทรัพย์แห่งประเทศไทยได้กำหนดไว้

7.  สอบทานความเป็นอิสระ ผลการปฏิบัติงานการสอบบัญชีและความเห็นของผู้สอบบัญชี
    และเสนอแต่งตั้งผู้สอบบัญชีของบริษัทฯ รวมทั้งค่าสอบบัญชี
    ต่อคณะกรรมการบริษัทเพื่อนำเสนอที่ประชุมผู้ถือหุ้นต่อไป

8.  ประชุมร่วมกับผู้สอบบัญชีโดยไม่มีผู้บริหารของบริษัทฯ
    เพื่อให้ผู้สอบบัญชีสามารถรายงานเหตุการณ์และข้อมูลเกี่ยวกับบริษัทฯ ได้อย่างอิสระ
    และสามารถแลกเปลี่ยนความคิดเห็นกันได้อย่างเต็มที่
    รวมทั้งความเห็นต่อระบบการควบคุมภายในของบริษัทฯ

9.  สอบทานกฎบัตรของฝ่ายตรวจสอบภายในให้สอดคล้องกับแนวปฏิบัติและกฎหมายที่เกี่ยวข้อง

จากการสอบทานตามที่กล่าวมาข้างต้น คณะกรรมการตรวจสอบมีความเห็นว่า บริษัทฯ
ได้จัดให้มีและดำรงรักษาไว้ซึ่งระบบการควบคุมภายในที่เหมาะสมและมีประสิทธิผล
ซึ่งสามารถสร้างความเชื่อมั่นอย่างมีเหตุผลว่า งบการเงินของบริษัทฯ มีความน่าเชื่อถือ
และได้จัดทำขึ้นโดยถูกต้องตามที่ควรในสาระสำคัญ
การเข้าทำรายการที่อาจมีความขัดแย้งทางผลประโยชน์มีความสมเหตุสมผล
สำหรับรายการธุรกิจปกติหรือสนับสนุนธุรกิจปกติเป็นรายการที่มีเงื่อนไขการค้าโดยทั่วไป
เป็นไปตามหลักการที่อนุมัติโดยคณะกรรมการบริษัท
ส่วนธุรกรรมระหว่างกันที่มิใช่ธุรกิจปกติหรือที่สนับสนุนธุรกิจปกติ
ได้มีการปฏิบัติตามหลักเกณฑ์ที่คณะกรรมการกำกับตลาดทุนประกาศกำหนด
โดยมีการเปิดเผยข้อมูลของรายการเหล่านี้ไว้ในหมายเหตุประกอบงบการเงินระหว่างกาลและงบการเงินประจำปี
การปฏิบัติตามกฎหมายต่างๆ ไม่พบว่า มีการฝ่าฝืนหรือไม่ปฏิบัติตามที่เป็นสาระสำคัญ
โดยในการปฏิบัติหน้าที่ตามที่ได้รับมอบหมายนั้น
คณะกรรมการตรวจสอบสามารถปฏิบัติหน้าที่ได้อย่างเป็นอิสระ

คณะกรรมการบริษัทและคณะกรรมการตรวจสอบมีความเห็นว่า ระบบการควบคุมภายในของบริษัทฯ
และบริษัทย่อยมีความเพียงพอ และเหมาะสมกับการดำเนินธุรกิจของบริษัทฯ
รวมทั้งมีประสิทธิผลเพียงพอที่จะช่วยลดความเสี่ยงทางธุรกิจ และป้องกันทรัพย์สินของบริษัทฯ
จากการที่ผู้บริหารนำไปใช้โดยมิชอบ หรือโดยไม่มีอำนาจ ทั้งนี้ ในการปฏิบัติงานตรวจสอบภายใน
สำนักตรวจสอบภายในได้มีการสอบทานการปฏิบัติงานของหน่วยงานต่างๆ ของบริษัทฯ
เพื่อให้มั่นใจว่าหน่วยงานเหล่านั้นมีการปฏิบัติตามระบบการควบคุมภายในที่บริษัทฯ ได้กำหนดไว้
และในกรณีพบข้อบกพร่องที่มีสาระสำคัญจะมีการรายงานให้คณะกรรมการบริหารและคณะกรรมการตรวจสอบทราบและพิจารณาสั่งการแก้ไข
อย่างไรก็ตาม ในรอบปี 2555
ไม่พบข้อบกพร่องที่เป็นสาระสำคัญซึ่งจะมีผลกระทบต่อผลการดำเนินงานของบริษัทฯ

อย่างไรก็ตาม บริษัทฯ ยังคงให้ความสำคัญต่อข้อเสนอแนะ
ข้อคิดเห็นจากผู้สอบบัญชีและคณะกรรมการตรวจสอบเพื่อพัฒนาระบบการควบคุมภายในการควบคุมการปฏิบัติงาน
การบริหารจัดการความเสี่ยงให้มีประสิทธิภาพและประสิทธิผลเพิ่มยิ่งขึ้น

นอกจากนี้ คณะกรรมการตรวจสอบยังมีความเห็นว่า
จากการปฏิบัติงานอย่างเต็มที่ของผู้บริหารระดับสูง และพนักงานทั้งหมดของบริษัทฯ บริษัทฯ
จะสามารถเจริญเติบโตอย่างน่าพอใจอันจะทำให้ผู้มีส่วนได้เสียทั้งหลายได้รับผลตอบแทนที่ดีอย่างยั่งยืน